Aktor i hacking-rettssaken: - Hadde hemmelig forhold i seks år
Det hevdet aktor Andrew Edis og leste opp et brev for retten i Old Bailey i dag. Brevet ble funnet på Rebekah Brooks datamaskin og aktor beskrev det som et elegant dokument. Han ville ikke lese hele brevet for retten, kun slutten av det. - Faktum er at du er min aller beste venn. Jeg forteller deg alt, jeg betror meg til deg, jeg ber om dine råd, jeg elsker deg, jeg bryr meg om deg, jeg bekymrer meg for deg. Vi ler og gråter sammen. Uten vårt forhold i livet mitt er jeg ikke sikker på at jeg greier meg, leste Edis fra Brooks brev. Det ble skrevet i februar 2004. Det skal framgå av brevet at Coulson skal ha ønsket å avslutte forholdet som aktor mener varte i mer enn seks år. Aktor kunne derimot ikke si om brevet faktisk ble sendt. Aktor utdypet hvorfor han mente det var nødvendig å avdekke det hemmelige og private forholdet for retten. Han understreket at det ikke er viktig hvordan folk velger å leve livet sitt og at det ikke handler om vurdering av moral.- Brooks og Coulson er siktet for sammensvergelse og når folk er siktet for sammensvergelse så er det første spørsmål en jury må besvare hvor godt de kjente hverandre. Hvor mye stolte de på hverandre? sa aktor. - Det faktum at de var i et forhold som var hemmelig betyr at de stolte ganske mye på hverandre hvertfall med den hemmeligheten. Det er derfor jeg forteller dere dette, sa han ifølge BBC. - I denne perioden visste Brooks det Coulson visste og Coulson visste det Brooks viste, forklarte aktor ifølge Sky News. Politiet skal ha kommet over brevet da de etterforsket påstander om at mobiltelefonen til den drepte skolejenta Milly Dowler hadde blitt avlyttet. Aktor mener at de to eksredaktørenes påståtte forhold gir et bakteppe til hva som skjedde i News of the World i den perioden da telefonen til den drepte skolejenta ble avlyttet.Forholdet mellom de to skal ha begynt i 1998. Brooks var redaktør i News of the World fra 2000 til 2003. Coulson var da hennes nestkommanderende. Han overtok som sjefredaktør da hun gikk til toppstillingen i The Sun. Han gikk av som sjefredaktør i 2007 og ble da kommunaksjonssjef for det konservative partiet. I 2010 ble han kommunikasjonssjef for statsminister David Cameron. Totalt åtte står tiltalt i rettsalen i Old Bailey i London. Alle nekter straffeskyld for tiltalene som samlet omfatter ulovlig telefonavlytting, bestikkelser av offentlig ansatte og forsøk på å hindre politiet i deres etterforskning ved å forsøke å kvitte seg med dokumenter og harddisker.
De to tidligere redaktørene i News of the World Rebekah Brooks og Andy Coulson hadde et hemmelig forhold i seks år.